華之巫
作者：元稹
朝代：唐

paragraphs: 有一人兮神之側，廟森森兮神默默。
神默默兮可奈何，願一見神兮何可得。
女巫索我何所有，神之開閉予之手。
我能進若神之前，神不自言寄予口。
爾欲見神安爾身，買我神錢沽我酒。
我家又有神之盤，爾進此盤神爾安。
此盤不進行路難，陸有摧車舟有瀾。
我聞此語長太息，豈有神明欺正直。
爾居大道誰南北，恣矯神言假神力。
假神力兮神未悟，行道之人不得度。
我欲見神誅爾巫，豈是因巫假神祜。
爾巫，爾巫。
爾獨不聞乎？
與其媚於奧，不若媚於竈。
使我傾心事爾巫，吾寧驅車守吾道。
爾巫爾巫且相保，吾心自有丘之禱。